L'Ajuntament de Sagunt convida a la ciutadania a un concert de la Rots Remember Band com a tancament de les principals inversions finançades per la Unió Europea
29 de novembre 2023

![](/media/oevpzndr/cartel-rots_sagunto_c.jpg?width=850&height=850)

L'Ajuntament de Sagunt ha organitzat un esdeveniment musical gratuït, amb l'actuació de la Rots Remember Band, a través de la delegació de l'EDUSI JOIN SAGUNT (Estratègia de Desenvolupament Urbà Sostenible i Integrat) com a tancament de les principals inversions realitzades en diferents àmbits cofinançades al 50 % pel fons FEDER de la Unió Europea. L'actuació tindrà lloc en la zona del terraet de la plaça Cronista Chabret de Sagunt (la Glorieta) a partir de les 18 hores.

Esta banda de Sagunt compta amb més de 20 anys de trajectòria rendint tribut als grans èxits que s'escoltaven durant la dècada dels anys 80. Entre els temes que es gaudiran intensament amb un equip de so de 25.000 watios i de llums instal·lats per l'empresa local Presto Music, interpretaran els de bandes icòniques de la dècada, com U2, Simple Minds, Deacon Blue, The Cult, Midnight Oil, Waterboys o Radio Futura, entre altres.

L'Estratègia de Desenvolupament Urbà Sostenible i Integrat JOIN SAGUNT ha permés realitzar diverses inversions que milloren significativament diferents àmbits de la ciutat i afigen un plus a la qualitat de vida de la ciutadania. Com a exemples poden citar-se l'adequació de la ciutat jardí de l'antiga Gerència d'AHM per a la seua obertura el pròxim 16 de desembre com a parc públic urbà; la creació d'una senda ciclopeatonal i la millora ambiental del llit del riu Palància al seu pas pel nucli històric de Sagunt; el nou Casal Jove de Sagunt; la modernització de l'administració electrònica o les actuacions per a convertir Sagunt en una Smart City, a més d'altres inversions que estan en desenvolupament i finalitzaran pròximament.

A l'inici del concert es projectaran uns vídeos breus sobre estes actuacions i en el descans la regidora delegada de l'EDUSI, Natalia Antonino, i l'alcalde de Sagunt, Darío Moreno, valoraran l'ajuda de la Unió Europea per a posar a la disposició de la ciutadania estes millores. Natalia Antonino ha afirmat que: **«L'Ajuntament de Sagunt convida la ciutat a participar en este esdeveniment que, no sols promet ser una experiència musical excepcional, sinó també un moment d'unió i gaudi en el cor de la ciutat. Este projecte és un reflex del compromís continu de Sagunt amb la millora constant i la creació d'un entorn inclusiu i versàtil per a totes les persones que ha comptat amb l'ajuda del fons FEDER».**

**![](/media/dq4nlja0/fondo-final-para-videos-feder-edusi_c.jpg?width=850&height=478.6036036036036)**

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-convida-a-la-ciutadania-a-un-concert-de-la-rots-remember-band-com-a-tancament-de-les-principals-inversions-financades-per-la-unio-europea/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-convida-a-la-ciutadania-a-un-concert-de-la-rots-remember-band-com-a-tancament-de-les-principals-inversions-financades-per-la-unio-europea/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-convida-a-la-ciutadania-a-un-concert-de-la-rots-remember-band-com-a-tancament-de-les-principals-inversions-financades-per-la-unio-europea/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-convida-a-la-ciutadania-a-un-concert-de-la-rots-remember-band-com-a-tancament-de-les-principals-inversions-financades-per-la-unio-europea/)